C 93/11

Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2022/C 93/09)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od dana ove objave.

JEDINSTVENI DOKUMENT

„Spreewälder Gurkensülze”

EU br.: PGI-DE-02601 – 1. travnja 2020..

ZOI ( ) ZOZP (X)

1. Naziv (nazivi) ZOZP-a

„Spreewälder Gurkensülze”

2. Država članica ili treća zemlja

Njemačka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Mesni proizvodi (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

„Spreewälder Gurkensülze” tradicionalni je proizvod od svinjetine iz gospodarske regije Spreewald. Udio mišićnog tkiva proizvodu daje čvrstinu, a komadi kiselih krastavaca ostaju hrskavi i nakon što se doda hladetina. Sama hladetina je bistra i ima lagani i blago pikantni okus. Kao rezultat toga, „Spreewälder Gurkensülze” ima dobru strukturu te primamljiv izgled, s mješavinom prozirnog aspika, nemasnih komadića mesa i zelenih kiselih krastavaca. Okus jela „Spreewälder Gurkensülze” obično se opisuje kao slatko-kiseo te blag.

Sastojci uključuju najmanje 40 % mesa svinjske glave, najmanje 10 % krte svinjetine i najmanje 7 % „Spreewälder Gurken”. Komadići krastavaca ostaju čvrsti i u konačnom proizvodu. Osim mesa od svinjske glave, proizvod obično sadržava i krtu svinjetinu, kao što je dodatno krto meso obraza i/ili nemasno meso od koljenice i/ili plećke. Sve meso je soljeno.

Ta specifikacija znači da je udio masti relativno nizak, što cijelom proizvodu daje mesni okus. Ovisno o receptu mogući su i drugi sastojci, uključujući luk, vodu za piće, ocat, kuhinjsku sol, začine (papir, kim ili sjeme gorušice) i/ili ekstrakte začina, šećer, jestivu želatinu i sredstva za kiseljenje, antioksidanse, konzervanse i stabilizatore. U prosjeku sadržava sljedeće hranjive vrijednosti na 100 g: manje od 13 g masti, ugljikohidrate (od čega najviše 8 g šećera), 9–15 g bjelančevina i najviše 2,2 g soli.

Aspik se priprema pomoću tekućine za kiseljenje (voda, alkoholni ocat, šećer i sol) te vode za piće, kako bi imao blagi okus. Iznos pH-vrijednosti je između 3,5 i 4,7, što odgovara kiselinskom broju u tekućini za kiseljenje. Tekućina preostala od kuhanja hladetine i/ili temeljac, voda za piće i začini dodaju se svinjskoj glavi i ostalom nemasnom mesu. U završnom obliku krastavci „Spreewälder Gurken” imaju ukupnu kiselost manju od 1 % od fermentiranog octa, a zaslađuju se i šećerom.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Krastavci, kao bitan sastojak ovog jela, moraju ispunjavati uvjete za proizvodnju ZOZP-a „Spreewälder Gurken”.

3.4. Posebni proizvodni postupci koji se moraju provesti na određenom zemljopisnom području

Sve faze proizvodnje odvijaju se na opisanom definiranom zemljopisnom području.

Meso s prednje strane svinjske glave i drugo nemasno meso se soli, kuha i zatim reže na komade i/ili se upotrebljava u cijelosti.

Aspik se priprema od vode za piće i/ili tekućine preostale od kuhanja hladetine (pročišćena ili nepročišćena) ili temeljca u kojem se kuhala svinjska glava i drugo nemasno meso i/ili jestiva želatina, kao i prethodno navedenih začina.

Zatim se u aspik dodaju sjeckani komadi svinjske glave i grubo rezani komadi krtog mesa i/ili cijeli obrazi te krastavci koji ispunjavaju uvjete za ZOZP „Spreewälder Gurken”, nasjeckani i ukiseljeni bez drugih krutih sastojaka ili grubo narezani. Potom se dodaje tekućina za kiseljenje i miješa sa sljedećim sastojcima, ovisno o receptu: sjeckani luk, začini (npr. papar, kim ili sjeme gorušice) i/ili ekstrakti začina, šećer, ocat, kuhinjska sol i, ako je primjenjivo, sredstva za kiseljenje, antioksidansi, konzervansi i stabilizatori.

Hladetina se zatim ostavlja da se ohladi.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Na oznaci mora biti naveden identifikacijski broj poduzeća i/ili kontrolni broj serije proizvođača, koji svaki proizvođač može navesti.

4. Sažeta definicija zemljopisnog područja

Zemljopisno područje je gospodarska regija Spreewald. Na sjeveru, područje se proteže uz granicu okruga Dahme-Spreewald, od granice okruga Spree-Neisse do sjeverne granice općine Münchehofe, prelazi okrug Dahme-Spreewald uz sjeverne granice općina Münchehofe, Märkisch-Buchholz, Halbe i Freidorf do zapadne granice okruga Dahme-Spreewald, na zapadu, gospodarska regija Spreewald omeđena je dijelovima granica okruga Dahme-Spreewald i Oberspreewald-Lausitz, od Freidorfa do Bronkowa, na jugu, granica se proteže uz južne granice administrativnih područja Calau i Altdöbern (okrug Oberspreewald-Lausitz) i administrativnih područja Drebkau i Neuhausen okruga Spree-Neisse, na istoku, gospodarska regija Spreewald omeđena je istočnim granicama administrativnih područja Neuhausen i Peitz te zapadnom granicom administrativnog područja Schenkendöbern (koja je ujedno i granica okruga Spree-Neisse).

5. Povezanost sa zemljopisnim područjem

„Spreewälder Gurkensülze” popularan je i dobro poznat specijalitet iz regije Spreewald. Posebna veza između proizvoda i njegova područja proizvodnje proizlazi iz njegova posebnog ugleda koji se temelji na njegovu podrijetlu na predmetnom području, koje je poznato po tome što se krastavci koriste u pripremi hladetine te ti krastavci također imaju zaštićenu oznaku zemljopisnog podrijetla.

(1) Posebnosti zemljopisnog područja

U gospodarskoj regiji Spreewald osmišljeni su mnogi specijaliteti koji sadržavaju krastavce. To uključuje tradicionalne mesne proizvode u kojima se ti krastavci upotrebljavaju. Među njima je i jelo „Spreewälder Gurkensülze”, koje se najmanje dvije generacije proizvodi i kojim se trguje u gospodarskoj regiji Spreewald, a podaci o njegovoj proizvodnji datiraju još od 1955., uključujući državno poduzeće Golßener Fleisch- und Wurstwaren u sklopu tvornice mesa u Cottbusu, prethodnika poduzeća Golßener Fleisch- und Wurstwaren GmbH.

Za razliku od ostalih regija, jedino je gospodarska regija Spreewald dobro poznata po uporabi krastavaca kao sastojka u pripremi hladetine. To je već bio slučaj u doba Njemačke Demokratske Republike, što se posebno može vidjeti (kao obrnuti zaključak) iz vrlo detaljnih proizvodnih specifikacija iz tog doba u kojima se krastavac ne spominje kao sastojak niti jedne druge hladetine, kao što je, na primjer, norma NjDR TGL 29213/03, skupina 17260 iz listopada 1974.

(2) Posebnosti proizvoda:

Posebna svojstva proizvoda „Spreewälder Gurkensülze” proizlaze iz velikog udjela nemasnog mesa (dodatna upotreba krtih svinjskih obraza i/ili nemasnog mesa od koljenice i/ili plećke), što hladetini daje blagu slatko-kiselu aromu. Osim toga, njezin karakterističan okus potječe od krastavaca sa ZOZP-om „Spreewälder Gurken”, koji se dodaju nasjeckani i ukiseljeni bez drugih krutih sastojaka ili grubo narezani. Specifičan okus tog sastojka ostaje nepromijenjen tijekom prerade u konačni proizvod „Spreewälder Gurkensülze”.

(3) Uzročna povezanost:

Jelo „Spreewälder Gurkensülze” postalo je popularano među potrošačima diljem Njemačke. Prema anketi potrošača koju je provelo Sveučilište Humboldt u Berlinu tijekom Međunarodnog zelenog tjedna 2003., kada su ispitanike pitali s kojim su specijalitetima od mesa ili kobasica iz regije Spreewald bili upoznati, najčešći odgovor bio je „Spreewälder Gurkensülze”.

Tijekom sljedećih nekoliko godina, u razdoblju od 2006. do 2019., Njemačko poljoprivredno društvo (DLG) dodijelilo je 13 zlatnih medalja, šest srebrnih i dvije brončane medalje za „Spreewälder Gurkensülze” u različitim oblicima. Postoji velik interes medija za taj proizvod, što se može vidjeti iz članaka u novinama „Berliner Zeitung” od 20. siječnja 1996. i 30. ožujka 1996. te iz izvješća u novinama „Lebensmittel Zeitung” od 15. travnja 2005. Videozapis o tome kako pripremiti „Spreewälder Gurkensülze” s prženim krumpirima i tartar-umakom na Topfgucker-TV, najpopularnijem YouTube kanalu za profesionalne recepte na njemačkom jeziku, ima više od 5 000 pregleda, a recept za „Spreewälder Gurkensülze” objavljen je i na blogu „Feine Küche”.

U okviru programa LEADER Europske unije udruženje LAG Spreewaldverein e.V. objavio je 2006. 10 000 primjeraka brošure u kojoj se opisuje struktura proizvodnih i opskrbnih lanaca za proizvod „Spreewälder Gurkensülze”.

Sve veću popularnost proizvoda „Spreewälder Gurkensülze” potvrđuje i činjenica da se posljednjih godina prodajno područje proširilo iz istočne Njemačke na cijelu Njemačku. Tržišni značaj proizvoda stalno raste. U razdoblju 2010.–2019. prodaja se povećala za 40 %.

Upućivanje na objavu specifikacije proizvoda

https://register.dpma.de/DPMAregister/geo/detail.pdfdownload/41797

(1) SL L 343, 14.12.2012., str. 1.